FAQ, 2019

# FAQ - Ofte stillede spørgsmål om synopsis og eksamen i faget Data, Marked og Afsætning

I nedenstående forsøges at besvare mange af de spørgsmål, der erfaringsmæssigt stilles i forbindelse med synopsis-eksamen i faget Data, Marked og Afsætning på Akademiuddannelsen i Finansiel Rådgivning. Der henvises i øvrigt til følgende andre dokumenter, hvori eksamen er beskrevet:

* Læseplanen for faget
* Studievejledningen (findes på FRONTER)
* Tidligere eksamensopgaver

# Vejledning til eksamen og synopsis i faget Data, Marked og Afsætning

I faget Data, Marked og Afsætning er eksamen en såkaldt synopsiseksamen. Et led heri er udarbejdelsen af en synopsis, og formålet med dette dokument er i det følgende at præcisere, hvad der menes med en synopsis.

En synopsis er et kort dokument på typisk 6-8 sider, ekskl. bilag, hvori den studerende kort præsenterer, hvad hun/hun agter at fremlægge til eksamen. Formålet med synopsis er således dels inden eksamen at give eksaminator og censor en idé om, hvad din eksamen skal indeholde, dels at understøtte den mundtlige fremlæggelse. En synopsis kan derfor, i modsætning til projektrapporter, ikke stå alene, men derimod ses som et oplæg til den mundtlige fremlæggelse.

Synopsis bør indeholde

* en kort beskrivelse af det valgte emne, gerne som en direkte problemformulering
* hvis relevant, en kort beskrivelse af de valgte metoder til løsning af problemstillingen
* selve løsningen af problemet
* en kort konklusion

Herudover kan det være relevant med

* perspektivering, dvs. problemstillinger mv. til en videre undersøgelse og diskussionspunkter
* litteraturliste (især hvis der inddrages litteratur udover de brugte lærebøger).

Nøgleordet er i denne sammenhæng "kort" - synopsis skal resumere det, som den studerende agter at fremlægge til eksamen, men eventuelle uddybninger og detaljer kan vente til selve eksamen.

**1. Generelle og praktiske forhold omkring eksamen**

*Hvad er de forskellige tidsfrister for aflevering og godkendelse af synopsis?*

Eksamenscasen bliver tilgængelig på FRONTER **fredag den** **24. maj 2019 kl. 16.00**.

Synopsis skal afleveres elektronisk i henhold til gældende regler på dit Erhvervsakademi **søndag den** **26. maj 2019, senest kl. 23.59**.

De studerende får besked om godkendelse af synopsis senest **mandag den 3. juni 2019, kl. 16.00.**

*Hvor på FRONTER kan jeg finde eksamenscasen?*

Eksamenscasen bliver tilgængelig i ”Data, marked og afsætning – Fagrum” på FRONTER under punktet ”Projekt / Synopsis”.

*Hvordan afleverer jeg synopsis?*

Du skal aflevere din synopsis ved at uploade den elektronisk i henhold til de regler der gælder på dit Erhvervsakademi. Sørg for kun at uploade én fil (som en PDF-fil), som indeholder alt det relevante materiale. Vi kræver, at du uploader din besvarelse som en pdf-fil, da du på den måde undgår problemer med visning af modeller, formler eller figurer i forhold til at anvende andre filformater.

Bilag i form af Excel-ark mv. er ikke tilladt - disse beregninger bør integreres i din besvarelse.

*Hvad sker der, hvis jeg afleverer for sent?*

I princippet er du udeblevet fra eksamen og har dermed brugt et eksamensforsøg. Har du en god forklaring på den sene aflevering, bør du snarest, dvs. mandag morgen (26. maj 2019), kontakte studielederen eller studiesekretæren på dit erhvervsakademi for at høre, hvorledes du skal forholde dig.

*Hvad sker der, hvis synopsis ikke godkendes?*

Hvis din synopsis ikke godkendes i 1. omgang vil din lærer begrunde, hvorfor din synopsis ikke er godkendt, og du bør herefter tilrette din synopsis efter lærerens anvisninger. Du har 5 dage til at tilrette din synopsis og sende den tilbage til din lærer. Ændringerne skal godkendes af læreren og hvis de er tilstrækkelige, vil din lærer indstille dig til eksamen.

Hvis din synopsis ikke godkendes i 2. omgang, kan du ikke komme til eksamen nu, men skal skrive en ny synopsis. Det kan du desværre først gøre ved næste ordinære eksamen, dvs. om ca. et halvt år.

*Hvad sker der, hvis jeg ikke består eksamen?*

Så skal du til reeksamen om et halvt år. Men da du allerede har en godkendt synopsis, så er det denne, og den tilsvarende eksamenscase, du skal eksamineres i, ikke den nye, der er kommet til den tid.

**2. Eksamenscasen**

*Hvad handler eksamenscasen om?*

Eksamensopgaven vil typisk bestå af én samlet case, hvor alle spørgsmål til casen bedes besvaret. Spørgsmålene vil berøre flere af de væsentlige dele af fagets pensum. For mere information om typiske spørgsmål og tematikker, som eksamenscasen kan berøre: se den vejledende eksamensopgave og de forskellige gamle eksamensopgaver.

**3. Udarbejdelse af synopsis**

*Hvad er en synopsis og hvordan bør den se ud?*

Der er en nærmere beskrivelse af, hvad der menes med en synopsis, i løsningen til den vejledende eksamensopgave. Du kan tænke synopsen som en uafrundet 'mini-opgave': Du introducerer kort til hver opgave, løser opgaven og konkluderer på opgavens resultat(er). Centralt er det dog at huske, at faget vægter din evne til at kunne forklare og anvende de metoder (herunder de statistiske metoder) som du har lært. Du bør således vægte forklaringen og fortolkningen af alle de resultater, du når frem til og hele tiden sørge for, at beskrive hvad resultaterne betyder for den valgte problemstilling.

*Hvad er en kausalanalyse? - eller et andet begreb, jeg aldrig har hørt om*

Hvis du i eksamenscasen støder på et begreb, du aldrig har hørt om, og som ikke er dukket op i undervisningen, så er det ikke nødvendigvis en fejl. Det er helt sikkert noget, som er indeholdt i pensum - men husk, at ikke alt pensum er blevet gennemgået i undervisningen.

I det konkrete tilfælde kan det anbefales at søge i stikordsregistrene på lærebøgerne, opgaver fra kursusdagene eller andet undervisningsmateriale.

*Må jeg stille spørgsmål til min lærer under udarbejdelse af synopsis?*

Nej!

*Må jeg stille spørgsmål i FRONTER under udarbejdelse af synopsis?*

Ja, du må gerne stille *afklarende* spørgsmål i FRONTER i fagforummet. Der vil i synopsis-weekenden være en form for vagtordning, så du vil få et svar efter nogen tid.

Deciderede faglige spørgsmål skal du ikke regne med at få besvaret.

*Må jeg ringe til mit Erhvervsakademi og spørge?*

Nej, medmindre der er problemer med FRONTER.

*FRONTER virker ikke. Hvad skal jeg gøre?*

Ring til EAL på tlf. 40 19 96 75.

*Excel virker ikke. Hvad skal jeg gøre?*

Det kan vi desværre ikke hjælpe dig med. At kunne anvende Excel er en integreret del af kurset, og det forventes, at du kan løse eventuelle problemer selv.

Alvorlige fejl så som computernedbrud ligger også uden for vores område.

*Freestat virker ikke. Hvad skal jeg gøre?*

Det kan vi desværre ikke hjælpe dig med. At kunne anvende *Freestat* er en integreret del af kurset, og det forventes, at du kan løse eventuelle problemer selv.

Et godt råd er at prøve at hente en ny version af *Freestat*.

*Hvordan afleverer jeg synopsis?*

Du afleverer synopsis i henhold til de regler der gælder for aflevering af eksamensopgaver på dit Erhvervsakademi.

*Må jeg aflevere synopsis i grupper?*

Nej. Synopsis afleveres individuelt.

*Må jeg skrive synopsis sammen med andre?*

Nej. Synopsis er en individuel opgave, som udelukkende må skrives af dig. Husk også på, at plagiering (og hermed indførelse af større eller mindre tekststykker, som ikke er skrevet af dig selv eller som ikke kan adskilles fra fx medstuderende, tidligere opgaver eller materiale fra internettet) håndteres som eksamenssnyd og vil betyde, at du ikke vil blive indstillet til den mundtlige eksamen. Alt efter omfanget af plagiat vurderer din underviser, hvorvidt du tilbydes at udarbejde en ny synopsis inden for nærværende eksamensperiode eller i stedet må udskyde din eksamen til en efterfølgende eksamensperiode.

**4. Godkendelse af synopsis**

*Hvad skal der til for at få godkendt synopsis?*

Først og fremmest skal din synopsis have et fagligt indhold, som sikrer, at du rent faktisk kan bestå eksamen. Det betyder i praksis, at der skal være en eller anden form for især statistisk indhold - en eller flere hypotesetests, konfidensintervaller, regressionsanalyse el. lign, samt tolkninger af disse.

Husk, at en godkendt synopsis ikke automatisk betyder, at du har besvaret alle opgaver korrekt eller at du vil bestå den mundlige eksamen. Din eksamenskarakter afhænger udelukkende af din præstation til den mundtlige fremlæggelse. I stedet er din synopsis et udgangspunkt for den mundtlige eksamen, og vil naturligt sætte rammen for mange af de spørgsmål, som du vil modtage til den mundtlige eksamen. Vær derfor godt inde i de pensumdele, som du har skrevet synopsis i.

*Hvornår bliver synopsis godkendt?*

Din lærer godkender synopsis snarest muligt efter aflevering. Sidste frist for godkendelse er **mandag d. 3. juni 2019, kl. 12.00**.

*Hvordan får jeg at vide, om min synopsis er godkendt?*

Du får besked om godkendelsen i FRONTER eller via e-mail. De studerende der ikke har fået godkendt deres synopsis, modtager direkte besked af læreren.

*Hvorfor blev min synopsis ikke godkendt?*

Det skal du spørge din lærer om, så du har mulighed for at lave den bedre næste gang. Men generelt vil begrundelsen være, at din lærer vurderer, at der ikke var nok fagligt indhold i din synopsis til, at du på nogen mulig måde kunne bestå.

Nogle spørgsmål, man kan stille sig selv, er:

Indeholdt min synopsis nogen form for statistiske beregninger, så som hypotesetests? Forstod jeg, hvad de gik ud på? Beskrev jeg, hvad de gik ud på? Konkluderede jeg på mine beregninger? Var min problemstilling relevant for eksamenscasen?

**5. Forberedelse til eksamen**

*Hvordan skal jeg forberede mig til eksamen?*

Vær godt inde i pensum, og især den del af pensum, der vedrører din synopsis. Der kan under eksaminationen stilles spørgsmål til såvel din fremlæggelse, de metoder der knytter sig til besvarelsen af den valgte problemstilling samt til andre dele af pensum, som du ikke selv kommer ind på under selve fremlæggelsen.

Sørg for at lave en god fremlæggelse, og vær gerne lidt selvkritisk overfor din synopsis: Kunne problemstillingen være løst på en anden måde? Kunne man forestille sig andre svar end det, som jeg gav?

Selve eksamenen består af en fremlæggelse fra din side (som typisk varer mellem 6-8 minutter), efterfulgt af en samtale mellem dig, din lærer og censor. Det er en god ide at tage brodden af eventuelle kritiske spørgsmål fra lærer og censor ved allerede i din præsentation at komme ind på dem.

*Hvordan skal jeg forberede min fremlæggelse?*

Lav en præsentation i PowerPoint. Gennemgå kort din problemstilling, dine beregninger og dine konklusioner, men lad være med at gennemgå din synopsis ordret fra ende til anden. Giv gerne perspektiveringer af din synopsis, vær gerne selvkritisk og diskuter alternative tolkninger og løsningsmetoder.

*Hjælp, jeg har fundet en fejl i min synopsis. Hvad skal jeg gøre?*

Du er som sådan ikke bundet af din synopsistekst. Hvis du har opdaget en fejl i din synopsis, er du derfor velkommen til at rette dette i den mundtlige eksamen. Du har således et oplagt punkt til din præsentation: Rettelse af fejlen.

Det er bedre, at du selv retter fejlen under din præsentation, end at din lærer spørger ind til den bagefter. Omvendt, småfejl er næppe værd at nævne i præsentationen.

**6. Selve eksamen**

*Hvordan forløber eksamen?*

Den mundtlige eksamen har en varighed på 30 minutter – inkl. votering.

Eksamen opbygges som en kort præsentation fra din side efterfulgt af en diskussion mellem dig, din lærer og censor. *Karakteren gives udelukkende på baggrund af den mundtlige præstation.* Din synopsis indgår derfor ikke i bedømmelsen. Sørg derfor især for, at træne din evne til mundtligt at forklare og beskrive fagets centrale dele og metoder. Det er afgørende, at du er i stand til mundtligt at forklare, fortolke og generelt forholde dig til fagets centrale metoder og tankegange.

I eksaminationslokalet vil der være en computer med projektor, så det burde være nok at medbringe din præsentation på en USB-stick.

*Hvad skal der til for at bestå?*

Du skal som minimum demonstrere kendskab til centrale statistiske begreber, som fx. konfidensintervaller, hypotesetests, goodness-of-fit test og lineær regressionsanalyse. Vigtigst er det, at du mundtligt kan forklare og anvende disse statistiske begreber samt kunne formidle de vigtigste dele som knytter sig til disse emner. (Husk fx, at hypotesetests og konfidensintervaller er nødvendige, fordi vi ikke kan bestemme fx. populationens middelværdi direkte ved at måle på alle elementer i populationen, men er nødt til at anvende en estimeret middelværdi, beregnet ud fra en stikprøve af populationen).

*Hvad kan jeg blive spurgt om til eksamen?*

I princippet alt indenfor pensum. I praksis vil samtalen efter præsentationen overvejende tage udgangspunkt i din synopsis og din præsentation. Fokus vil ligge på din forståelse af fagets pensum og din evne til at formidle stoffet.

**7. Efter eksamen**

*Jeg er utilfreds med min karakter? Hvad skal jeg gøre?*

Du kan altid klage over en given karakter. En *begrundet* skriftlig klage skal inden 14 dage efter offentliggørelse af karakter indsendes til studielederen på uddannelsesstedet, som derefter behandler klagen.

Men inden du klager, bør du overveje med dig selv, om din karakter ikke var retfærdig nok. Husk, at til eksamen er det dit ansvar at vise, hvad du kan - og det er brandærgerligt, men desværre også selvforskyldt, hvis du ikke får solgt varen ordentligt. Husk også, at der under eksamen kan stilles spørgsmål til hele pensum – også de dele, som måske ikke er gennemgået i selve undervisningen.

Overvej endvidere, om du faktisk kunne svare, og svare korrekt, på de spørgsmål, der blev stillet til eksamen? Hvor godt var du inde i pensum? Hvor godt var du inde i problemstillingen i din synopsis?

*Jeg bestod desværre ikke. Hvad skal jeg gøre?*

Så kan du gå til eksamen igen, i den samme synopsis, men først til næste eksamenstermin. Det vil være om ca. et halvt års tid.

*Jeg skal til at skrive afsluttende eksamensprojekt. Kan jeg anvende det, jeg lærte i DMA?*

Ja, sagtens - statistiske teknikker og metoder er oplagte at anvende her.

Nogle eksempler kunne være:

Udarbejdelse af en spørgeskemaundersøgelse og efterfølgende statistisk behandling af denne.

Opstilling af en lineær regressionsmodel, som kan forklare huspriser i et givent område som funktion af husets størrelse, husets alder, antal K1, K2 og K3-fejl, osv.

Anvendelse af statistiske metoder indenfor investeringsteori (porteføljeteori, prissættelse af aktier mv.)